钦定古今图书集成/明伦汇编/氏族典/第144卷 > 元定
## 钦定古今图书集成/明伦汇编/氏族典/第144卷 > 元定

按《周书元定传》，“定字愿安，河南洛阳人也。祖比颓，魏
安西将军、务州刺史。父道龙，征卤将军、钜鹿郡守。定
惇厚少言，内沉审而外刚毅。永安初，从尔朱天光讨
关陇群贼，并破之，除襄卤将军。及贺拔岳被害，定从
太祖讨侯莫陈悦，以功拜平远将军、步兵校尉。魏孝
武西迁，封高邑县男，邑二百户。从击潼关，拔回洛城”，
进爵为伯，增邑三百户，加前将军、太中大夫。以前后
功，累迁都督、征东将军、金紫光禄大夫、帅都督，增邑
三百户。《邙山》之役，定奋槊冲之，杀伤甚众，无敢当者，
论功为最。十三年，授河北郡守，加大都督、通直散骑
常侍，增邑通前一千户。定有勇略，每战必陷阵，然未
尝自言其功。十五年，迁使持节、车骑大将军、开府仪
同三司，进爵为公。魏废帝二年，以宗室进封建城郡
王。二年，行《周礼》，爵随例改封长湖郡公。世宗初，拜岷
州刺史，威恩兼济。保定中，授左宫伯中大夫。久之，转
左武伯中大夫，进位大将军。天和二年，陈湘州刺史
华皎举州归梁，梁主欲因其隙更图攻取，乃遣使请
兵。诏定从卫公直率众赴之。梁人与华皎皆为水军，
定为陆军，至夏口，而陈郢州坚守不下，直令定率步
骑数千围之。陈遣其将淳于量、徐度、吴明彻等水陆
来拒，华皎败，脱身归梁。定既孤军悬隔，进退路绝，陈
人乘胜逼之。定乃且行且战，欲趣湘州，而湘州已陷。
徐度等知定穷迫，遣使伪与定通和，定许之。于是与
度等刑牲歃血，解仗就船，遂为度等所执，送诣丹阳。
居数月，忧愤发病卒。子乐嗣。